**De Ajunul Crăciunului**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toata noaptea asta, colo-n ceruri sus,

Stelele lucrează fără de-ncetare,

Căci le-adună-n clacă steaua sfântă care

A-ndrumat pe vremuri Magii la Iisus.

Torc de zor în noaptea sfântului ajun

Câlţi de nea şi raze harnicele stele,

Pentru noi, copiii, torc să facă ele,

Funia cu trepte pentru Moş Crăciun.

Lungă cât e drumul din pământ la cer,

Trainică să-i ţină coşului povară,

Vor întinde-o-n noapte, nevăzută, scară

Moşului ce luptă cu-ndârjitul ger,

Ca să ne aducă iar, de colo sus,

Pe la toţi copiii darurile care

Ni le va trimite, iar, la fiecare

Sfânta şi duioasa mamă-a lui Iisus.